title: Vykonávacie nariadenie Komisie (EÚ) 2019/111 z 24. januára 2019, o povolení chmeľového extraktu (Humulus lupulus L. flos) ako kŕmnej doplnkovej látky pre odstavené prasiatka, ošípané vo výkrme a minoritné druhy ošípaných, ktoré sú odstavené a vo výkrme (Text s významom pre EHP)

text:
                  25.1.2019

                  SK

                  Úradný vestník Európskej únie

                  L 23/14

         VYKONÁVACIE NARIADENIE KOMISIE (EÚ) 2019/111
         z 24. januára 2019,
         o povolení chmeľového extraktu (Humulus lupulus L. flos) ako kŕmnej doplnkovej látky pre odstavené prasiatka, ošípané vo výkrme a minoritné druhy ošípaných, ktoré sú odstavené a vo výkrme
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat, a najmä na jeho článok 9 ods. 2 (1),
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat.

                     (2)

                     V súlade s článkom 7 nariadenia (ES) č. 1831/2003 bola predložená žiadosť o povolenie chmeľového extraktu (Humulus lupulus L. flos) ako kŕmnej doplnkovej látky pre všetky druhy zvierat. K žiadosti boli priložené údaje a doklady požadované podľa článku 7 ods. 3 uvedeného nariadenia. Žiadateľ požiadal o zaradenie tejto doplnkovej látky do kategórie doplnkových látok „senzorické doplnkové látky“.

                     (3)

                     Európsky úrad pre bezpečnosť potravín (ďalej len „úrad“) v stanovisku z 3. októbra 2018 (2) skonštatoval, že chmeľový extrakt (Humulus lupulus L. flos) nemá za navrhovaných podmienok používania negatívny účinok na zdravie zvierat, zdravie ľudí ani životné prostredie. Úrad dospel k záveru, že zo štúdie tolerancie vykonanej na odstavených prasiatkach vyplýva, že uvedená doplnková látka je pri navrhovanej dávke 50 mg/kg kompletného krmiva bezpečná a možno ju extrapolovať na ošípané vo výkrme a na minoritné druhy ošípaných, ktoré sú odstavené a vo výkrme. Preto je vhodné povoliť chmeľový extrakt ako kŕmnu doplnkovú látku len pre tieto druhy a kategórie. Keďže zbieraný chmeľ a jeho extrakt sa všeobecne považujú za arómy v potravinách a ich funkcia v krmive by bola v zásade rovnaká ako v potravinách, úrad takisto dospel k záveru, že ďalšie preukazovanie účinnosti nie je nutné. Tento záver preto možno extrapolovať aj na krmivá.

                     (4)

                     Úrad ďalej poznamenal, že doplnková látka je pre používateľov potenciálnym respiračným a kožným senzibilizátorom a obsahuje rôzne zlúčeniny, o ktorých je známe, že u citlivých osôb spôsobujú alergické reakcie. Preto by sa mali prijať primerané ochranné opatrenia.

                     (5)

                     Úrad sa nedomnieval, že sú potrebné osobitné požiadavky na monitorovanie po uvedení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (6)

                     Z posúdenia uvedenej doplnkovej látky vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Preto by sa používanie tejto doplnkovej látky malo povoliť podľa prílohy k tomuto nariadeniu.

                     (7)

                     So zreteľom na používané množstvo navrhované žiadateľom sa úrad domnieval, že maximálne navrhované používané množstvo je bezpečné. Na účely úradných kontrol v celom potravinovom reťazci by sa na označení kŕmnej doplnkovej látky mal uviesť odporúčaný maximálny obsah účinnej látky a zapracovanie do krmív by malo prebehnúť prostredníctvom premixov.

                     (8)

                     Hoci používanie príslušných látok vo vode určenej na pitie nie je povolené, táto skutočnosť by nemala brániť ich použitiu v kŕmnej zmesi podávanej vo vode.

                     (9)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie
            Látka špecifikovaná v prílohe, ktorá patrí do kategórie doplnkových látok „senzorické doplnkové látky“ a do funkčnej skupiny „aromatické zlúčeniny“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. januára 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2018) 16(10):5462.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        v mg/kg kompletného krmiva s obsahom vlhkosti 12 %

                           Kategória: senzorické doplnkové látky. Funkčná skupina: aromatické zlúčeniny

                        2b233

                        —

                        Chmeľový extrakt (šištice) bohatý na beta kyseliny

                           Zloženie doplnkovej látky

                        Prípravok extraktu z Humulus lupulus L. získaného pomocou superkritického oxidu uhličitého ošetreného hydroxidom draselným na vytvorenie draselných solí beta kyselín a rozpusteného v propylénglykole.
                        Špecifikácie doplnkovej látky:

                                    —

                                    Beta kyseliny: 40 ± 1,5 %

                                    —

                                    ALFA kyseliny: 0,4 ± 0,3 %

                                    —

                                    Chmeľové oleje: 1,5 ± 0,3 %

                                    —

                                    Propylénglykol: 20 ± 15 %

                                    —

                                    Vlhkosť: < 8 %

                                    —

                                    Popol: 10 ± 2 %

                                    —

                                    Ostatné živice: 25 ± 8 %

                                    —

                                    8-prenylnaringenín < 500 mg/kg

                                    —

                                    Xanthohumol < 500 mg/kg

                                    —

                                    2-metyl-2-butén-2-ol < 10 mg/kg

                           Charakteristika účinnej látky

                        Kvety (šištice) Humulus lupulus L. flos – peletované a ďalej extrahované pomocou extrakcie superkritickým oxidom uhličitým
                        Forma viskóznej kvapaliny
                        Číslo CAS: 8060-28-4
                        Číslo CoE 233

                           Analytická metóda
                            (1)

                        Na kvantifikáciu beta kyselín chmeľu v kŕmnej doplnkovej látke:

                                    —

                                    vysokoúčinná kvapalinová chromatografia s reverznou fázou s UV detekciou (HPLC-UV) – metóda 7.7 organizácie European Brewery Convention (EBC) validovaná kruhovým testom

                                    —

                                    odstavené prasiatka a ošípané na výkrm

                                    —

                                    minoritné druhy ošípaných, ktoré sú odstavené a vo výkrme

                        —

                        —

                        —

                                    1.

                                    Doplnková látka sa pridáva do krmiva vo forme premixu.

                                    2.

                                    V návode na použitie doplnkovej látky a premixov sa musia uviesť podmienky skladovania a stabilita pri tepelnom ošetrení.

                                    3.

                                    Na označení doplnkovej látky a premixov sa musí uviesť:
                                    „Odporúčaný maximálny obsah účinnej látky v kompletnom krmive s obsahom vlhkosti 12 %: 50 mg/kg.“

                                    4.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky, ochranných okuliarov a rukavíc.

                        14. februára 2029

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2019/112 z 24. januára 2019 o minimálnej predajnej cene sušeného odstredeného mlieka pre tridsiatu prvú čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080

text:
                  25.1.2019

                  SK

                  Úradný vestník Európskej únie

                  L 23/18

         VYKONÁVACIE NARIADENIE KOMISIE (EÚ) 2019/112
         z 24. januára 2019
         o minimálnej predajnej cene sušeného odstredeného mlieka pre tridsiatu prvú čiastkovú výzvu na predkladanie ponúk v rámci verejnej súťaže vyhlásenej vykonávacím nariadením (EÚ) 2016/2080
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
         so zreteľom na vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (2), a najmä na jeho článok 32,
         keďže:

                     (1)

                     Vykonávacím nariadením Komisie (EÚ) 2016/2080 (3) sa začal predaj sušeného odstredeného mlieka postupom verejného obstarávania.

                     (2)

                     Vzhľadom na ponuky prijaté na základe tridsiatej prvej čiastkovej výzvy na predkladanie ponúk by sa mala stanoviť minimálna predajná cena.

                     (3)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Pokiaľ ide o tridsiatu prvú čiastkovú výzvu na predkladanie ponúk, ktorá sa týka predaja sušeného odstredeného mlieka v rámci verejnej súťaže vyhlásenej vykonávacím nariadením (EÚ) 2016/2080 a v prípade ktorej lehota na predkladanie ponúk skončila 22. januára 2019, minimálna predajná cena sa stanovuje na 158,50 EUR/100 kg.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 24. januára 2019

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 206, 30.7.2016, s. 71.

            (3)  Vykonávacie nariadenie Komisie (EÚ) 2016/2080 z 25. novembra 2016, ktorým sa začína predaj sušeného odstredeného mlieka postupom verejného obstarávania (Ú. v. EÚ L 321, 29.11.2016, s. 45).


title: Vykonávacie nariadenie Komisie (EÚ) 2019/542 z 2. apríla 2019, ktorým sa do registra chránených označení pôvodu a chránených zemepisných označení zapisuje názov [„ស្ករត្នោតកំពង់ស្ពឺ“ (Skor Thnot Kampong Speu) (CHZO)]

text:
                  3.4.2019

                  SK

                  Úradný vestník Európskej únie

                  L 94/1

         VYKONÁVACIE NARIADENIE KOMISIE (EÚ) 2019/542
         z 2. apríla 2019,
         ktorým sa do registra chránených označení pôvodu a chránených zemepisných označení zapisuje názov [„ស្ករត្នោតកំពង់ស្ពឺ“ (Skor Thnot Kampong Speu) (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. Novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 3 písm. a),
         keďže:

                     (1)

                     V súlade s článkom 50 ods. 2 písm. a) nariadenia (EÚ) č. 1151/2012 bola v Úradnom vestníku Európskej únie (2)3. októbra 2017 uverejnená žiadosť Kambodže o zápis názvu „ស្ករត្នោតកំពង់ស្ពឺ“ (Skor Thnot Kampong Speu) ako chráneného zemepisného označenia (CHZO) do registra.

                     (2)

                     Komisii bolo 22. decembra 2017 doručené oznámenie o námietke a súvisiaca odôvodnená námietka od cukrovarníckej spoločnosti Sucre Suisse SA so sídlom vo Švajčiarsku. Komisia 9. januára 2018 postúpila Kambodži oznámenie o námietke a odôvodnenú námietku spoločnosti Sucre Suisse SA.

                     (3)

                     Komisii bolo 3. januára 2018 takisto doručené oznámenie o námietke a súvisiaca odôvodnená námietka Belgicka. Komisia 9. januára 2018 postúpila Kambodži oznámenie o námietke a odôvodnenú námietku Belgicka. Belgicko 8. Marca 2018 informovalo Komisiu o stiahnutí svojej námietky voči žiadosti o registráciu názvu „ស្ករត្នោតកំពង់ស្ពឺ“ (Skor Thnot Kampong Speu).

                     (4)

                     Spoločnosť Sucre Suisse SA predložila námietku voči zápisu názvu „ស្ករត្នោតកំពង់ស្ពឺ“ (Skor Thnot Kampong Speu), pretože opis výrobku „palmový cukor“ je neurčitý a výrobok nespĺňa definíciu cukrov, ako sa stanovuje v smernici Rady 2001/111/ES (3) vzťahujúcej sa na niektoré cukry určené na ľudskú spotrebu.

                     (5)

                     Keďže Komisia považovala takúto námietku za prípustnú, v súlade s článkom 51 ods. 3 prvým pododsekom nariadenia (EÚ) č. 1151/2012 listom z 3. apríla 2018 vyzvala Kambodžu a spoločnosť Sucre Suisse SA, aby sa na obdobie troch mesiacov zapojili do príslušných konzultácií s cieľom dosiahnuť vzájomnú dohodu v súlade so svojimi vnútornými postupmi.

                     (6)

                     Dňa 29. júna 2018 Kambodža požiadala o predĺženie lehoty na konzultácie. V súlade s článkom 51 ods. 3 posledným pododsekom nariadenia (EÚ) č. 1151/2012 Komisia predĺžila lehotu na konzultácie o ďalšie tri mesiace počnúc 4. júlom 2018.

                     (7)

                     Zainteresovaným stranám sa po konzultáciách podarilo dospieť k dohode. Kambodža Komisii oznámila výsledky dohody 3. októbra 2018.

                     (8)

                     Kambodža a spoločnosť Sucre Suisse SA sa dohodli, že netreba meniť jednotný dokument uverejnený podľa článku 50 ods. 2 nariadenia (EÚ) č. 1151/2012. Zainteresované strany takisto považujú za užitočné spresniť, že „‚ស្ករត្នោតកំពង់ស្ពឺ‘ (Skor Thnot Kampong Speu) je cukor, ktorý pochádza z palmovníkov. Palmový cukor nie je vymedzený v smernici 2001/111/ES vzťahujúcej sa na niektoré cukry určené na ľudskú spotrebu, ale môže sa uvádzať na trh v EÚ na základe všeobecných právnych požiadaviek. Palmový cukor sa po stáročia používa na ľudskú spotrebu na celom svete.“

                     (9)

                     Keďže dohoda je v súlade s ustanoveniami nariadenia (EÚ) č. 1151/2012 a právnymi predpismi EÚ, obsah dohody uzatvorenej medzi Kambodžou a spoločnosťou Sucre Suisse SA by sa mal zohľadniť.

                     (10)

                     Vzhľadom na uvedené skutočnosti by sa mal názov „ស្ករត្នោតកំពង់ស្ពឺ“ (Skor Thnot Kampong Speu) zapísať do registra chránených označení pôvodu a chránených zemepisných označení,

               PRIJALA TOTO NARIADENIE:

            Článok 1
            Názov „ស្ករត្នោតកំពង់ស្ពឺ“ (Skor Thnot Kampong Speu) sa zapisuje do registra.
            Názov uvedený v prvom odseku sa vzťahuje na výrobok triedy 1.8. Iné výrobky prílohy I k zmluve (koreniny atď.) podľa prílohy XI k vykonávaciemu nariadeniu Komisie (EÚ) č. 668/2014 (4).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. apríla 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 331, 3.10.2017, s. 8.

            (3)  Smernica Rady 2001/111/ES z 20. decembra 2001 vzťahujúca sa na niektoré cukry určené na ľudskú spotrebu (Ú. v. ES L 10, 12.1.2002, s. 53).

            (4)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).